Симулация на действия в областта на климата: организации, борещи се за справедливост в областта на климата

****

До: Главните преговарящи от името на организациите, борещи се за справедливост в областта на климата

Предмет: Подготовка за срещата на върха за действия в областта на климата

Добре дошли на срещата на върха за действия в областта на климата. Вие и лидерите от всички заинтересовани страни бяхте поканени от генералния секретар на ООН да работите заедно за успешното намиране на решение на проблема с изменението на климата. В поканата си генералният секретар отбеляза, че: „В областта на климата положението е извънредно, като засега сме губещи в тази надпревара, но можем да променим това ... Според най-добрите научни достижения ... повишаването на температурата с над 1,5°C ще доведе до значителни и необратими щети на животоподдържащите екосистеми... Но пак според науката още не е твърде късно да преодолеем това положение... Ще са необходими обаче фундаментални промени във всички аспекти на обществото — начина, по който отглеждаме храна и използваме земята, горивата, които потребяваме за транспорт, и енергията, която захранва нашите икономики... Чрез съвместни действия ще гарантираме, че никой няма да бъде пренебрегнат.“

Целта на срещата на високо равнище е да се изготви план за ограничаване на глобалното затопляне до под 2°C спрямо равнищата от прединдустриалния период със стремеж към 1,5°C – международните, официално признати цели в Парижкото споразумение относно изменението на климата. Научните доказателства са ясни: затопляне над тази граница ще доведе до катастрофални и необратими последици, заплашващи здравето, просперитета и живота на хората във всички държави.

Вашата група включва големи утвърдени екологични организации и по-нови движения, ръководени от млади хора. И едните, и другите са привлекли милиони хора от цял свят. Вашата група включва също представители на най-уязвимите общности, като например малките островни държави и коренното население, които първи се сблъскват с последствията от изменението на климата и чието развитие или дори оцеляване зависи от ограничаването на глобалното затопляне до 1,5 °C над равнищата от прединдустриалния период. Вие защитавате бъдещето, бедните и най-уязвимите хора в света.

Приоритетите на Вашата политика са изброени по-долу. Можете обаче да предложите или да блокирате всяка от посочените политики.

1. Ограничаване на затоплянето до нива значително под 2 °C и възможно най-близо до 1,5 °C. Затопляне дори с 2 °C ще има сериозни последици за днешните млади хора и за уязвимите групи от населението, които са допринесли най-малко за изменението на климата, но които ще пострадат в по-голяма степен от екстремните метеорологични бедствия и все по-честите наводнения, суши, жеги и кризи в общественото здравеопазване. Постигането на възможно най-задължаващото споразумение за намаляване на емисиите на парникови газове ще смекчи въздействието върху хората в развиващите се страни, коренното население, бедните и младите хора.
2. Преминаване изцяло на енергия от възобновяеми източници във възможно най-кратък срок чрез високи цени на въглеродните емисии, субсидии за възобновяемите източници на енергия и данъци върху изкопаемите горива. Емисиите от изкопаеми горива (въглища, нефт, природен газ) допринасят най-много за изменението на климата. Светът трябва незабавно да намали добива на изкопаеми горива и да задържи въглерода в земята. Икономистите са съгласни, че определянето на цени за емисиите от въглероден диоксид (CO2), които да отразяват причинените от тях екологични и социални разходи (които са много над 50 щ.д. за тон CO2), е най-добрият начин за намаляване на глобалните емисии. Също така можете да обмислите възможността за субсидиране на енергията от възобновяеми енергийни източници и/или данъчно облагане и регулиране на въглищата, нефта и газа.
3. Намаляване на обезлесяването. Горите в света намаляват. Понастоящем на обезлесяването се дължат около 15 % от емисиите на парникови газове. Действате за опазването на запазените гори и на хората, които живеят в тях или разчитат на тях, включително коренното население. Опазването на горите е опазване и на прясната вода, природните ресурси и биологичното разнообразие.
4. Бдителност по отношение на действията, които застрашават световното производство на храни и правата върху земята. Широкомащабното прилагане на политики като залесяване, използване на биогорива и методи за отстраняване на въглерод, като например биоенергия с улавяне и съхранение на въглероден диоксид, ще изисква големи площи земя, които биха могли да застрашат производството на храни и да принудят коренното население и бедните хора да напуснат домовете си. Преценете колко земя е необходима за всяка една политика.
5. Лобиране сред другите групи за решителни действия. Като независими активисти не можете да се обвързвате с определени интереси. Правомощията ви обаче не са големи в сравнение с правителствата и добивната промишленост. Секторът на изкопаемите горива ще се опита да изолира Вас и хората, които представлявате, описвайки Ви като наивни и лошо информирани. Те ще се опитат да поставят под въпрос научните данни за климата, като акцентират върху несигурните аспекти, повтаряйки същата стратегия, която тютюневата промишленост използваше успешно в продължение на много години, за да обърква обществеността и да забавя действията. Използвайте всякакви ненасилствени тактики, които смятате за подходящи, за да привлечете вниманието на властимащите, например провеждайте мирни демонстрации и говорете вдъхновяващо. Покажете своето морално превъзходство и напомнете на хората за какво се борите — за един свят, в който всяко дете и всеки възрастен може да просперира.

Допълнителни съображения

Движението в защита на климата се разраства. Научният консенсус е ясен: изменението на климата е факт, то се дължи най-вече на човешката дейности и, ако не бъде предотвратено, ще окаже опустошително въздействие върху нашето благосъстояние, здраве и живот. Днешните млади хора ще загубят най-много. Те са родени в икономика, основана на изкопаемите горива, която не е създадена от тях, но заплашва да ги остави в един обеднял и опасен свят, без богатото многообразие на растителни и животински видове, на което се радваха миналите поколения. Преодоляването на изменението на климата е основно въпрос на справедливост. Колкото по-скоро всички предприятия, потребители и народи намалят емисиите си, толкова по-вероятно е да успеем и толкова по-лесен ще бъде преходът.

Намаляването на емисиите на парниковите газове ще донесе ползи за общественото здраве и социални ползи, включително по-добро качество на въздуха и водата, по-екологични градове, енергийна и продоволствена сигурност, по-добро здраве, нови работни места и по-голяма устойчивост. Ограничаването на повишаването на температурата до 1,5°C вместо до 2°C би спасило над 100 милиона души от недостиг на вода, до 2 милиарда души от опасни горещини и много растителни и животински видове от породения от изменението на климата риск от изчезване. Действията за постигане на тези резултати в областта на климата в световен мащаб вероятно ще генерират натрупани ползи от над 20 трилиона щатски долара, като същевременно ще смекчат глобалното икономическо неравенство. Междуправителственият комитет по изменение на климата (IPCC) заявява ясно, че подобна трансформация е „ възможна съгласно законите на физиката и химията“, и описва сценарии, при които тази цел може да се постигне със съвременните технологии (<https://www.ipcc.ch/sr15/>).

Последиците от изменението на климата няма да бъдат еднакви навсякъде. Голямата несправедливост се състои в това, че хората, допринесли в най-малка степен за глобалното затопляне, ще страдат най-много и ще разполагат с най-малко ресурси и инфраструктура, за да се адаптират. Сред най-уязвимите региони в света са Африка на юг от Сахара, Южна и Югоизточна Азия, Латинска Америка и островните държави в Тихоокеанския басейн и по целия свят. Много от развиващите се страни разчитат в голяма степен на чувствителни на изменението на климата сектори като селското стопанство, горското стопанство и туризма. Дори в развитите държави бедните, земеделските стопани и други уязвими групи от населението понасят най-тежко последиците от изменението на климата.

Светът е изправен пред предизвикателства от безпрецедентен мащаб. Успех! Бъдещето зависи от Вашия успех.